**ХАЛЫҚ ПІКІРІН БИЛІККЕ ЖЕТКІЗЕТІН КӨПІР**

**Ағзам НҰРҒАЗИН**

Ақтоғай ауданының Қоғамдық кеңесі төрағасы

**Қазақстанда азаматтық қоғамды дамыту және халықтың пікірін билікке жеткізіп, тиісті ұсыныстар беру мақсатында құрылған Қоғамдық кеңестер өзінің өміршеңдігін дәлелдеді деп айтуға болады.**

Қаңтар оқиғасынан кейін қоғамдық кеңестерді қалыптастыруда бірқатар өзгерістер енгізіліп, оның құрамындағы бюджеттік сала өкілдерінің саны мейлінше қыстартылған болатын. Оның есебіне қоғамдық ұйымдар өкілдерін, қоғам белсенділерін, бұқаралық ақпарат өкілдерін енгізу бойынша жұмыстар жүргізілгені туралы газет беттерінде жариялаған болатынбыз.

Мұның өзі қоғамдық кеңес жұмысына тың леп беріп, бірқатар өткір мәселелерді отырыстарда қарап, қажет жағдайда тиісті билік басшыларының есебін тыңдау шараларын іске асыруға мұрындық болды.

Қалыптасқан дәстүр бойынша Ақтоғай ауданы Қоғамдық кеңесінің биылғы жылдың алты айында атақарған жұмыстары туралы есепті ақпаратты аудан тұрғындары назарына ұсынып отырмын.

Айта кету керек қоғамдық кеңестердің жұмысы Қазақстан Республикасының 2015 жылғы 2 қарашада қабылданған, кейіннен өзгерістер мен толықтырулар енгізілген, «Қоғамдық кеңестер туралы» Заңымен реттеледі.

Биылғы Ақтоғай ауданы Қоғамдық кеңесінің жұмысы өткен жылы Қазақстан Республикасы Президенті Әкімшілігінің, осы азаматтық институттың жұмысын жетілдіруге арналған ұсыныстары негізінде жүргізілуде. Бұл орайда, жоғарыда аталған заңнаманың талаптарына сәйкес, Қоғамдық кеңес бекітілген жоспар негізінде мемлекеттік органдардың, өз құзыреттеріне сәйкес, берілген ұсыныстарды іске асыруы бойынша, мемлекеттік бағдарламалардың орындалу барысы туралы басшылардың есептерін тыңдау, сонымен қатар қоғамдық тыңдаулар мен мониторингтер нәтижелерін қарау, азаматтардың заңнамада белгіленген құқықтарын, бостандықтары мен мүдделерін бұзбайтыны және Қазақстан Республикасының қолданыстағы заңнамаларына қайшы келмейтіні туралы қабылданатын нормативтік-құқықтық актілер жобаларына сараптамалар жасау жөніндегі жұмысты атқарды. Аталмыш жұмыстардың қорытындылары туралы аудандық «Ауыл тынысы» газетінің беттерінде және аудандық мәслихаттың сайтындағы Қоғамдық кеңестің арнайы парағында ақпарат беріліп отырды.

Жалпы өткен алты айдың ішінде Қоғамдық кеңестің 3 отырысы өткізілді. 24 ақпанда өткен отрыста: «Жаңа шабыт» қоғамдық бірлестігі жүргізген мемлекеттік қызметтер көрсету сапасына қоғамдық мониторинг жүргізу нәтижелері туралы есебіне сәйкес Ақтоғай ауданы атқарушы органдарының 2022 жылғы мемлекеттік қызмет көрсету қорытындылары туралы» (баяндаушы Шайкенов Б.Б., аудан әкімі аппаратының басшысы) және «2022 жылдың қорытындысы бойынша аудан бюджетінің орындалуы туралы» Ақтоғай ауданы қаржы бөлімінің есебі» (баяндаушы Бектуров О.Ж., қаржы бөлімінің басшысы) есептері тыңдалып, тиісті ұсыныстар берілді. Оның ішінде көрсетілген мемлекеттік қызмет, оған енгізілген өзгерістер туралы, электронды мемлекеттік қызмет көрсету аясын кеңейту мәселелері бойынша ақпараттық жүйені кеңнен пайдалана отырып тұрғындарды хабардар ету, мемлекеттік қызмет көрсететін жауапты қызметкерлерге арналған семинарлар өткізу мәселелері қамтылған.

Қаржы бөлімі басшысының есебіне қатысты аудандық бюджеттің тиімді және көзделген мақсаттарға жұмсалуына қатаң бақылау орнату,

ауылдық округтер әкімдерімен бірге 2023-2025 жылдарға арналған аудан бюджетінің орындалуы барысына мониторинг жүргізуге, бюджеттік қаражаттың тиімді және көзделген мақсатқа жұмсалуын қадағалау жұмысына Қоғамдық кеңес және жергілікті қауымдастық мүшелерін тұрақты түрде қатыстырып, әрбір алты ай сайын оларға есеп беру, төлемдер бойынша қажетті өзгертулерді дер кезінде ұйымдастыру, бюджет қаражатын игерудегі ықтималдарды алдын ала болжап, қажетті шаралар қабылдауды қамтамасыз ету мәселелері ұсынылды.

Биылғы жылдың 17 мамырындағы өткен отырыста: «Ақтоғай ауданының жиекте орналасқан елді мекендерінде шыбын-шіркей залалын азайтуға бағытталған іс-шаралар туралы» аудан экономикасының нақты секторы бөлімінің есебі (баяндаушы С.Б.Секенов, экономиканың нақты секторы бөлімі бастығының орынбасары), «Ақтоғай ауданында ауыл тұрғындарының күнкөріс деңгейін арттыруға және тұрмысқа қолайлы жағдай жасауға арналған іс-шаралар туралы» экономика және бюджеттік жоспарлау бөлімінің есебі» туралы мәселелер қаралды (баяндаушы Забаровская О.А., экономика және бюджетті жоспарлау бөлімінің басшысы).

Қаралған екі мәселенің қаншалықты маңызды екенін аудан тұрғындары жақсы біледі. Сондықтан да отырыс барысында Қоғамдық кеңес мүшелері қаралған мәселелерге қатысты көптеген сұрақтар қойып, аудан тұрғындарын толғандыратын бірқатар ұсыныстар жасады. Олардың ішінде шыбын-шіркейге қатысты экономиканың нақты секторы бөліміне, ауданның жиекте орналасқан ауылдық округтері әкімдерімен бірлесе отырып 2023 жылға шыбын-шіркей залалын азайтуға бағытталған іс-шаралардың орындалуына тұрақты мониторинг жүргізу, оларды жүргізу барысы туралы тұрақты түрде аудандық баспасөзде, әлеуметтік желілерде және аудан әкімі сайтында ақпарат орналастыру, Ертіс өзені жайылмасы жағалауында орналасқан ауылдық округтер әкімдеріне шыбын-шіркейге қарсы бағытталған жұмыстарды жүргізу барысына қадағалау жүргізу мақсатында жергілікті қауымдастық өкілдерінің қатысуын қамтамасыз ету туралы ұсыныстар берілді.

Екінші мәселе бойынша Ақтоғай ауданы экономика және бюджетті жоспарлау бөліміне, ауылдық округтер әкімдері және құзіретті мемлекеттік органдармен бірлесе отырып 2023 жылға жоспарланған жұмыс орындарын ашу шараларын толық орындауды қамтамасыз ету, жұмыспен қамту және әлеуметтік бағдарламалар бөліміне мемлекеттік гранттарды бөлуде өз өндірісін ашуға бағытталған қайта өндеу, халыққа қызмет көрсету, шағын өндіріс ашуға бағытталған жоба иелеріне басымдық беру, жол құрылысы мен жөндеу жұмыстары, су құбырлары салынып жатқан ауылдық округтер әкімдеріне жүргізіліп жатқан жұмыстардың сапалы өткізілуіне және бөлінген бюджеттік қаражаттың көзделген мақсатқа жұмсалуын қадағалау мақсатында, қоғамдық бақылауға жергілікті қауымдастық мүшелерін кеңінен тарту сияқты ұсыныстар айтылған болатын.

Қаралатын мәселенің маңыздылығына байланысты, балалардың жазғы демалысын ұйымдастыру бойынша, Қоғамдық кеңестің кезектен тыс отырысы 8 маусымда өткізілді. Осы отырыста «Аудан мектептерінде оқушылардың жазғы демалысын ұйымдастыру туралы» ауданның оқу бөлімі басшысының есебі (баяндамашы: Т.Ябс, аудандық оқу бөлімінің басшысы міндетін атқарушы) және «Ақтоғай ауданы кәсіпкерлік және ауылшаруашылығы бөлімінің халыққа мемлекеттік қызмет көрсету сапасын артыру бойынша жұмысы туралы» (баяндамашы: А.Абылшаиқов, кәсіпкерлік және ауылшаруашылығы бөлімі басшысы міндетін атқарушы) мәселелер қаралды.

Қаралған бірінші мәселе бойынша білім бөліміне оқушыларының жазғы демалысын, сауықтыруын және жұмыспен қамтылуын ұйымдастыру бойынша белгіленген шаралардың толық және сапалы орындалуын қамтамасыз ету, мектеп директорларымен бірлесе отырып жергілікті жерлерде оқушылардың жазғы демалысы барысында өткізілетін шаралардың қауіпсіздігіне ерекше назар аудару, қосымша спорт және үйірмелер жұмыстарын ұйымдастыру мүмкіншіліктерін қарастыру, сонымен қатар мектеп директорларына жазғы лагерлерде демалушылардың тамақтану мәзірін қатаң қадағалау, азық-түлік өнімдерін сақтайтын мұздатқыштардың ырғақты жұмыс істеуін қамтамасыз ету ұсынылды.

Мемлекеттік қызмет көрсету сапасын арттыруда кәсіпкерлік және ауылшаруашылығы бөліміне жүйелі түрде тұрғындардың пікірін біліп тұру, бұл орайда сауалнама жүргізу, көрсетіліп отырған мемлекеттік қызмет және оған енгізіліген өзгерістер туралы аудан тұрғындарын баспасөз, әлеуметтік желідегі аккаунттар мен мемлекеттік органның ресми сайты арқылы уақтылы ақпараттандыру туралы ұсыныстар берілді.

Айта кету керек қабылданған ұсыныстар Қоғамдық кеңестің хатшылығының бақылауында және оның орындалуы немесе орындауы мүмкін болмаған жағдайда негізделген жауап беру мәселесі қатаң талап етіледі.

Жоғарыда атап өткенімдей, Қоғамдық кеңес атқарушы және өкілетті биліктің тарапынан қабылданатын нормативтік-құқытық актілердің жобаларының Қазақстан Республикасының заңнамаларына қайшы келмеуіне және азаматтардың құқықтары, бостандығы мен мүдделерін бұзбайтындығына талдау жүргізеді.

Өткен алты айда Қоғамдық кеңес тарапынан 16 нормативтік-құқықтық актілерге сараптама жасалып, тиісті қорытындылар берілді.

Қоғамдық кеңестің басты жұмыстарының бірі жариялылық. Осы орайда Ақтоғай ауданы Қоғамдық кеңесі өткізілген шаралар және қабылданған ұсыныстар мен тапсырмалар туралы тұрақты түрде аудандық «Ауыл тынысы» газетінде, аудандық мәслихаттың ресми сайтында және әлеуметтік желілерде ақпарат ұсынып отырады. Мұның өзі, кеңестің жұмысын және оның азаматтық қоғамның белсенділігін арттыруға септігін тигізуге бағытталған шаралар деп айтуға болады.

Сөз соңында аудан тұрғындарын өздерін толғандыратын, жергілікті жерлерде туындап отырған проблемалық мәселелерді шешу бойынша ұсыныстарын аудандық Қоғамдық кеңестің назарына жеткізіп отыруды сұраймын. Бұл орын алып отырған кемшіліктер мен проблемаларды дер кезінде шешіп, аудан халқы тұрмысына қолайлы жағдай жасауға өзіндік септігін тигізері анық. Дана бабаларымыз айтқандай «жұмыла көтерген жүк жеңіл» демекші, жалпы ел болып туындаған мәселелерді шешуге ат салыссақ, ауданның дамуына айтарлықтай әсер ететіні дәлелдеуді қажет етпейтін аксиома деуге толық хақымыз бар.

Өз тарапынан ауданның Қоғамдық кеңесі әрбір ұсыныстың ескерусіз қалмайтынын және оны орындауды құзіретті мемлекеттік органдардың назарына жеткізетінін айта кеткенді жөн санаймын.